ΓΡΑΠΤΗ ΕΡΩΤΗΣΗ E-2669/98

υποβολή: Gerhard Hager (NI) προς την Επιτροπή

(1 Σεπτεμβρίου 1998)

Θέμα: Διεύρυνση της EURODAC-Σύμβαση

Η συμφωνία της EURODAC, η οποία εισάγει ένα ηλεκτρονικό σύστημα ανταλλαγής δακτυλικών αποτυπωμάτων των αιτούντων άσυλο εφαρμόζοντας τη συμφωνία του Δουβλίνου περί αρχικού ασύλου, πρόκειται στο εξής να συζητηθεί εκτενέστερα. Ως εκ τούτου τίθενται οι εξής ερωτήσεις:

1. Διαθέτει η Επιτροπή πληροφορίες για τη μορφή των προβλεπόμενων διατάξεων περί προστασίας των δεδομένων και για τη διάρκεια διαφύλαξης τους;

2. Σύμφωνα με τις πληροφορίες το πεδίο εφαρμογής πρέπει να διευρυνθεί συμπεριλαμβάνοντας ένα πρωτόκολλο για τους παράνομους μετανάστες, το οποίο πρέπει να εγκριθεί συντόμως.

3. Σε ποιο στάδιο βρίσκονται η πρόοδος των διαπραγματεύσεων γιάυτό το θέμα; Υπάρχουν αντιδράσεις κατά μιας τέτοιας διεύρυνσης;

4. Πώς προτίθεται να καθοριστεί ο όρος "παράνομοι μετανάστες";

Απάντηση της κας Gradin εξ ονόματος της Επιτροπής

(5 Οκτωβρίου 1998)

1. Στην συνεδρίασή του της 4ης και 5ης Δεκεμβρίου 1997, το Συμβούλιο επικύρωσε τις συμφωνίες που επιτεύχθηκαν σε τεχνικό επίπεδο για ορισμένα άρθρα της σύμβασης Eurodac, μεταξύ των οποίων περιλαμβάνονται εκείνα που αφορούν την αποθήκευση δεδομένων. Σχετικά άρθρα προβλέπουν ότι τα δεδομένα για τα δακτυλικά αποτυπώματα των αιτούντων άσυλο θα αποθηκεύονται στην κεντρική βάση δεδομένων της Eurodac για δέκα χρόνια από την ημερομηνία που ελήφθησαν. Μετά τα δέκα χρόνια, τα δεδομένα για τα δακτυλικά αποτυπώματα θα σβήνονται. Εκτός αυτού, τα δεδομένα θα σβήνονται μόλις το εν λόγω άτομο λάβει την υπηκοότητα ενός κράτους μέλους. Το Συμβούλιο συμφώνησε επίσης επί διαδικασίας με την οποία τα δεδομένα σχετικά με ένα άτομο που έχει αναγνωρισθεί ως πρόσφυγας θα δεσμεύονται στην κεντρική βάση δεδομένων, και θα συλλέγονται στατιστικά δεδομένα. Αφού λειτουργήσει η Eurodac για πέντε έτη, το Συμβούλιο θα επανεξετάσει το θέμα αν θα πρέπει να αποθηκεύονται ή να σβήνονται τα δεδομένα αναγνωρισμένων προσφύγων, εφόσον τότε θα έχει στη διάθεσή του τα στατιστικά στοιχεία.

Η Σύμβαση περιλαμβάνει διάφορες άλλες λεπτομερείς διατάξεις σχετικά με τις ρυθμίσεις για την προστασία των δεδομένων. Οι διατάξεις αυτές βρίσκονται υπό αναθεώρηση επειδή είναι πιθανόν να διαχειρίζεται την κεντρική μονάδα της Eurodac η Επιτροπή και όχι ένα κράτος μέλος.

2.-3. Το Συμβούλιο, στη συνεδρίασή του της 19ης Μαρτίου 1998, ανέθεσε τη διεξαγωγή μελέτης σκοπιμότητας για να εξετασθούν οι νομικές και τεχνικές επιπτώσεις της πιθανής επέκτασης της σύμβαση Eurodac στους παράνομους μετανάστες. Στη συνεδρίασή του της 28ης και 29ης Μαΐου 1998, το Συμβούλιο κατέληξε στο συμπέρασμα ότι, αφού λάβει υπόψη τη μελέτη σκοπιμότητας, θα συντάξει πρωτόκολλο στη σύμβαση Eurodac όπου θα διευρύνεται το πεδίο εφαρμογής της στους παράνομους μετανάστες και το οποίο θα πρέπει να εγκριθεί στα τέλη του 1998. Το Συμβούλιο τόνισε ότι απομένει ακόμη να καθορισθεί ακριβής ορισμός του ποιος είναι παράνομος μετανάστης. Αυτή τη στιγμή διεξάγονται διαπραγματεύσεις στο Συμβούλιο βάσει των συμπερασμάτων του Συμβουλίου του Μαΐου 1998.

Η Επιτροπή κρίνει ότι η επέκταση της σύμβασης Eurodac στους "παράνομους μετανάστες" θα απαιτήσει την ανάπτυξη ξεχωριστών κανόνων για την αποθήκευση και τη διαγραφή δεδομένων ειδικά για την κατηγορία αυτή ατόμων

4. Δεν έχει ακόμη δοθεί ο ακριβής ορισμός του "παράνομου μετανάστη". Η Επιτροπή τονίζει, ωστόσο, ότι υπάρχει γενική συμφωνία ότι ο λόγος που λαμβάνονται τα δακτυλικά αποτυπώματα των παράνομων μεταναστών είναι η διευκόλυνση της εφαρμογής της σύμβασης του Δουβλίνου. Τα σχετικά άρθρα της συμφωνίας του Δουβλίνου είναι το άρθρο 6 και, ανάλογα με το αποτέλεσμα των συζητήσεων στο Συμβούλιο, το άρθρο 10.